Helsingin huumepoliisi kuvaa blogiteksteissään huumausainerikoksia tutkivien poliisien arkea.

Neljä jo pitkään toisensa tuntenutta kaverusta mietti kuumeisesti, että mistä palkan päälle saisi elämiseen hieman lisätuloja. Kaverit olivat kaikki säännöllisessä päivätyössä, mutta kuukausittaiset kulut pitivät mattia aika usein kukkarossa. Kenelläkään kaveruksista ei ollut mainittavaa rikostaustaa ja muutenkin miehet olivat aivan tavallisia lapsistaan huolehtivia perheenisiä.

Kahdella kaveruksista oli ollut hieman harrastustoimintaa kannabiskasvien kasvattamisen saralta ja näistä kokemuksista tämä kuningasidea sai lopulta alkunsa. Miehet päättivät ostaa huonokuntoisen talon läheltä pääkaupunkiseutua, mutta kuitenkin sopivan syrjästä kaupungin valoista ja metelistä. Suunnitelmana oli, että kun talo on hankittu, niin se muutetaan aluksi kannabiskasvattamoksi ja sadoista saaduilla myyntituloilla talo kunnostetaan edelleen myytävään kuntoon. Talosta saatu myyntivoitto olisi laillista rahaa ja rikollisella toiminnalla hankittu raha on pesty puhtaaksi.

80-luvun puolivälissä syntyneistä kaveruksista kahdella oli vielä luottotiedot kunnossa, joten pankista saatiin hieman yli 50 000 euroa. Sopiva talokin löytyi Porvoon seudulta ja lainasta jäi sen verran yli, että viljelykseen tarvittavat kasvatusvälineet ja cannabis sativa -taimet saatiin hankittua. Taimet laitettiin kasvamaan talon päärakennukseen ja viherpeukaloveljekset jäivät odottamaan sadon valmistumista. Muutaman kuukauden kasvun jälkeen oli sadonkorjuun aika ja valmis tuote saatiin markkinoille.

Kahdella kaverilla oli suhteita käyttäjiin ja aika nopeasti koko sato saatiin kaupaksi.

Lähes kaikki saadut tulot sijoitettiin talon korjauksiin ja uuden kannabisviljelmän perustamiskuluihin. Alun perin oli jo sovittu, että kaksi miehistä hoitaa kukintojen myynnin. Yksi miehistä toimi kirjanpitäjänä ja yksi säilytti myynnistä saatuja rahoja.

Kaikki meni aluksi hienosti. Kannabiksen myynnistä saaduilla euroilla korjattiin kiinteistön kattoa, maalattiin ulkoseinät, tehtiin porakaivo ja korjattiin ovet, ikkunat, rännit, viemärit sekä hankittiin kaikenlaista tarviketta ja muuta pikkukilkettä. Viranomaiset arvioivat myöhemmin, että rahaa saatiin huumekaupasta 90 000–100 000 euroa ja kannabis sativa -kasvin kukintoja myytiin parin vuoden aikana 8,6 kiloa.

Kaikki hyvä loppuu kuitenkin aikanaan. Talossa ja sen ulkorakennuksessa ehdittiin kasvattaa kuusi eri satoa ja rahaa kannabiksen myynnistä tuli ovista ja korjatuista ikkunoista. Yksi ryhmän puutarhureista kasvatti kuitenkin myös kotonaan muutamaa kasvia ja poliisit kävivät niittämässä tämän sadon. Kasvattajalta löytyi muun muassa erilaisia kuitteja ja muita asiapapereita, joista kävi ilmi, että Porvoossa sijaitsevaan kiinteistöön oli hankittu tavaroita, jotka viittasivat kannabiksen kasvatukseen.

Kotietsintöjen ja kuulustelujen jälkeen juttu ja sen laajuus alkoi selvitä pikkuhiljaa poliiseillekin. Esitutkinnan aikana löydettiin muutama kasvuvaiheessa oleva viljelmä ja käteistä rahaakin takavarikoitiin yli 20 000 euroa. Porvoon talo otettiin takavarikkoon ja miehet tuotiin pahnoille. Jotain korvauksiakin on käräjiltä tulossa.

Kannabiksen kasvatusjpg, 7,1 MB

Kasvatustelttajpg, 9,1 MB